title: Komission täytäntöönpanoasetus (EU) N:o 165/2012, annettu 24 päivänä helmikuuta 2012 , nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Alföldi kamillavirágzat (SAN))

text:
               25.2.2012

               FI

               Euroopan unionin virallinen lehti

               L 53/4

         KOMISSION TÄYTÄNTÖÖNPANOASETUS (EU) N:o 165/2012,
   annettu 24 päivänä helmikuuta 2012,
   nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Alföldi kamillavirágzat (SAN))
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annetun neuvoston asetuksen (EY) N:o 510/2006 (1) ja erityisesti sen 7 artiklan 5 kohdan toisen alakohdan,
   sekä katsoo seuraavaa:

               (1)

                  Euroopan unionin virallisessa lehdessä
                   (2) julkaistiin asetuksen (EY) N:o 510/2006 6 artiklan 2 kohdan mukaisesti 21 päivänä joulukuuta 2005 vastaanotettu Unkarin hakemus, joka koski nimen ”Alföldi kamillaviragzat” rekisteröimistä suojattuna alkuperänimityksenä.

               (2)

               Saksa vastusti rekisteröintiä asetuksen (EY) N:o 510/2006 7 artiklan 1 kohdan mukaisesti. Vastaväite katsottiin voitavan ottaa tutkittavaksi sen 7 artiklan 3 kohdan c alakohdan nojalla. Komissio kehotti 17 päivänä helmikuuta 2011 päivätyllä kirjeellä kyseisiä osapuolia sopimaan asiasta keskenään noudattaen sisäisiä menettelyjään.

               (3)

               Unkarin ja Saksan välillä päästiin sopimukseen, jonka seurauksena (EUVL:ssä 16 päivänä heinäkuuta 2010 julkaistun) yhteenvedon 4.2 kohdassa oleva seuraava teksti poistetaan: ”Tämä kuivattu kukinto (Chamomillae anthodium), joka tunnetaan myös kamomillankukan tai aidon kamomillan nimellä, mainitaan virallisesti lääkkeenä kulloinkin voimassa olevassa Unkarin farmakopeassa ja Euroopan farmakopeassa, ja se on kamomillasauniosta valmistetun pussi- ja irtoteen arvokas perusaines.”

               (4)

               Sopimuksen ansiosta vastaväitteen esittäjä peruutti vastaväitteensä.

               (5)

               Asetuksen (EY) N:o 1898/2006 (3) 16 artiklan 4 kohdassa säädetään, että jotta muutosta voidaan pitää asetuksen (EY) N:o 510/2006 7 artiklan 5 kohdan toisen alakohdan mukaisesti vähäisenä, se ei voi

                           a)

                           liittyä tuotteen keskeisiin ominaisuuksiin;

                           b)

                           muuttaa yhteyttä maantieteelliseen alueeseen;

                           c)

                           sisältää tuotteen nimen tai nimen osan muutosta;

                           d)

                           vaikuttaa rajattuun maantieteelliseen alueeseen;

                           e)

                           lisätä tuotteella tai sen raaka-aineilla käytävän kaupan rajoituksia.

               (6)

               Edellä esitetyn perusteella nimi ”Alföldi kamillaviragzat” olisi kirjattava suojattujen alkuperänimitysten ja suojattujen maantieteellisten merkintöjen rekisteriin ja yhteenveto olisi päivitettävä ja julkaistava,

         ON HYVÄKSYNYT TÄMÄN ASETUKSEN:
   1 artikla
   Rekisteröidään tämän asetuksen liitteessä I oleva nimitys.
   2 artikla
   Tämän asetuksen liitteessä II on päivitetty yhteenveto.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 24 päivänä helmikuuta 2012.

            Komission puolesta

         José Manuel BARROSO

            Puheenjohtaja

      (1)  EUVL L 93, 31.3.2006, s. 12.

      (2)  EUVL C 192, 16.7.2010, s. 10.

      (3)  EUVL L 369, 23.12.2006, s. 1.

      LIITE I
      Ihmisravinnoksi tarkoitetut perussopimuksen liitteeseen I kuuluvat maataloustuotteet:

         Luokka 1.8 –   Muut liitteeseen I kuuluvat tuotteet (mausteet jne.)

      UNKARI
      Alföldi kamillavirágzat (SAN)

      LIITE II
      YHTEENVETO

         NEUVOSTON ASETUS (EY) N:o 510/2006

         ”ALFÖLDI KAMILLAVIRÁGZAT”

      EY-NUMERO: HU-PDO-0005-0516–21.12.2005

         SAN (X) SMM ( )

      Tämä tiedostustarkoituksiin laadittu yhteenveto sisältää tärkeimmät tiedot eritelmän pääkohdista.
      1.   Jäsenvaltion toimivaltainen viranomainen

                  Nimi:

                  Földművelésügyi és Vidékfejlesztési Minisztérium – Élelmiszerlánc-elemzési Főosztály (Maataloudesta ja maaseudun kehittämisestä vastaava ministeriö – Elintarvikeketjun analysoinnista vastaava pääosasto)

                  Osoite:

                  1055 Budapest, Kossuth Lajos tér 11., MAGYARORSZÁ/HUNGARY

                  P.

                  +36 13014419

                  F.

                  +36 13014808

                  Sähköposti:

                  eniko.zobor@fvm.gov.hu

            2.   Ryhmä

                  Nimi:

                  ALFÖLDI VADONTERMŐ KAMILLAVIRÁG GYŰJTŐK ÉS, FELDOLGOZÓK CSOPORTOSULÁSA (Unkarin suuren alangon kamomillasaunion poimijoiden ja jalostajien ryhmittymä)

                  Osoite:

                  1134 Budapest, Dózsa György út 144., MAGYARORSZÁ/HUNGARY

                  P.

                  +36 12886700/303

                  F.

                  +36 13501691

                  Sähköposti:

                  herbaria@herbaria.hu

                  Kokoonpano:

                  Tuottaja/jalostaja (X) muu (X)

            3.   Tuotelaji

                  Luokka 1.8:

                  Muut liitteeseen I kuuluvat tuotteet

            4.   Eritelmä:

      (yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)
      4.1   Nimi

      ”Alföldi kamillavirágzat”
      4.2   Kuvaus

      Alföldi Kamillaviragzat on Unkarin suuren alangon (Alföld) suolapitoisilla mailla luonnonvaraisesti kasvavan kamomillasaunion (Matricaria chamomilla L.) käsinpoimittu, kuivattu kukinto.
      Alföldi Kamillaviragzat on voimakkaan, aromaattisen ja miellyttävän tuoksuinen ja hivenen kitkerän makuinen. Kamomillasaunio ei hajoa jalostuksen aikana. Se ei ole niin puuterimaista ja sen haihtuvat öljyt säilyvät paremmin kuin viljellystä kamomillasauniosta valmistetuissa yrttirohdoksissa.
      Alföldi Kamillaviragzat -kamomillasaunion haihtuvissa öljyissä on α-bisabololia, jolla on tulehduksia ja vatsahaavaa torjuvia vaikutuksia, vähintään 20 prosenttia. Tämä on huomattavasti (moninkertaisesti) enemmän kuin viljellyssä kamomillasauniossa.
      4.3   Maantieteellinen alue

      Luonnonvaraista Alföldi Kamillaviragzat -kamomillasauniota kerätään ja jalostetaan seuraavissa lääneissä sijaitsevien kuntien alueella: Szabolcs-Szatmár-Bereg, Borsod-Abaúj-Zemplén, Heves, Jász-Nagykun-Szolnok, Hajdú-Bihar, Békés, Csongrád, Bács-Kiskun ja Pest. Näissä lääneissä sijaitsevien kuntien nimet on määritelty tarkkaan eritelmässä. Alföldi Kamillaviragzat -nimitystä voi käyttää, jos tuotteet on valmistettu lueteltujen hallinnollisten alueiden rajojen sisällä kerätyistä perusaineksista.
      4.4   Alkuperätodisteet

      Alföldi Kamillaviragzat -kamomillasaunion alkuperä varmistetaan yhtäältä aistinvaraisin ja teknisin tarkastuksin ja toisaalta jäljitettävyysjärjestelmän avulla.
      Alföldi Kamillaviragzat -kamomillasaunion koko valmistusprosessiin sovelletaan tiukkoja tuotanto- ja tarkastusedellytyksiä. Laadunvarmistukseen kuuluu myös kasvien dokumentoidun keruupaikan alkuperän tarkastus. Tuotteet on pystyttävä yksilöimään ja jäljittämään aina kukkien keruusta valmiiden tuotteiden lähetykseen saakka.
      Kukkien keruuseen sovellettavat laatuvaatimukset määritellään ryhmittymän laatimissa, luonnonvaraisten lääkekasvien ja perusainesten laatuvaatimuksia koskevissa ostostandardeissa:
      Kamomillasaunion keruuaika on lyhyt, vain pari viikkoa. Kamomillasaunioniityillä tarvitaan tuolloin useita poimijoita. Alueella on useita ostopisteitä, joihin poimijat voivat tuoda vastaleikatut kasvit. Ostajat toimittavat sopivanlaatuiset tuoreet kukat irtotavarana 4–8 tunnin kuluessa alueella sijaitseviin jalostustehtaisiin. Lähetyksen mukaan liitetään toimitustodistus ja ilmoitus, johon lähettäjä merkitsee, mistä perusaines on poimittu.
      Jos yksittäiset poimijat myyvät pienempiä määriä tuoretta perusainesta, ostohetkellä täytetään määrän ja laadun osoittava ostotodistus, johon merkitään poimijan allekirjoituksellaan oikeaksi todistama keruupaikka. Jos perusaines tuodaan kuivattuna jalostustehtaaseen, alkuperästä ja keruupaikasta on aina oltava todisteet.
      Kuivauksen aikana tuotteiden jäljitettävyys on varmistettava kirjaamalla määrä, keruupaikka, poimija ja ostaja kuivauspäiväkirjaan. Kuivauksesta on aina laadittava tuotantoraportti.
      Kymmenen kilogramman pahvipakkauksiin pakatuista eristä otetaan virallinen kokoomanäyte, joka kertoo koko erän laadun. Jos tuotteet vastaavat Euroopan farmakopean ja kulloinkin voimassa olevan Unkarin farmakopean vaatimuksia ja eritelmässä vaadittu haihtuvien öljyjen α-bisabolol-pitoisuus saadaan varmennettua, pahvilaatikoihin kiinnitetään vihreä lipuke ja tuotteille myönnetään määrän ja laadun kertova varmennusasiakirja. Varmennusasiakirjan numero on Alföldi kamillavirágzat -kamomillasaunion yksilöivä tunniste ja kertoo, että tuotteet on tarkastettu. Jos tuotteet eivät vastaa vaatimuksia, niitä ei voida pitää kaupan Alföldi kamillavirágzat -nimityksellä.
      Kun tuote pussitetaan irtoteepakkauksiin tai yksittäisiin teepusseihin, jokainen työvaihe on rekisteröitävä. Käytetty ja mitattu määrä on kirjattava myyntiluvan numeron lisäksi. Myyntiluvan numero ja pussituspäiväkirjaan merkitty valmistusnumero on merkittävä lopputuotteen kuluttajapakkaukseen. Näistä tiedoista ilmenee valmistuspäivä sekä käytetyn erän tunnistenumero, määrä ja alkuperä.
      4.5   Tuotantomenetelmä

      a)   Kerääminen ja lähettäminen

      Kukat kerätään touko-kesäkuussa, usein jo huhtikuun viimeisinä päivänä. Luonnonvaraisesti kasvava kamomillasaunio kerätään keruuharalla, joka on valmistettu puusta, raudasta tai pellistä. Kukinnot irrotetaan varresta haran piikeillä ja laitetaan sitten säkkiin. Kylmänä poimittuja kukkia voi säilyttää säkissä enintään 4 tuntia laadun heikkenemättä. Jos kukkia kerätään suurempi määrä, ne on ensin levitettävä 15–20 cm paksuiseksi kerrokseksi ja lapioitava puulapiolla säkkeihin vasta juuri ennen lähettämistä. Koska kamomillasaunio on melko hauras, pusertamista ja turhaa pyörittelyä on vältettävä.
      b)   Kuivaus

      Kamomillasaunio voidaan kuivata luontaisesti tai koneellisesti.
      Kamomillasaunio on perinteisesti kuivattu luontaisesti vintillä. Puhdistetut kukat levitetään vintille sormenlevyiseksi kerrokseksi. Vetoisalla vintillä, jossa on hyvä ilmanvaihto, kukat kuivuvat 5–6 päivässä.
      Jos kamomillasaunio kuivataan koneellisesti, tuoreet kukat levitetään 15–20 cm:n paksuuteen puhtaalle pinnalle, kerätään sitten koreihin tai muihin kantoastioihin ja kaadetaan kuljetushihnalle. Kuivaukseen voidaan käyttää tavallista kuivuria, lattiakuivuria tai tunnelikuivuria.
      c)   Varren poistaminen, käsin valikointi

      Kone poistaa pudonneet terälehdet, välituotteet, kukkanuput ja vieraat ainekset. Varren poistamisen viimeistelevät seulojen ala- ja loppupuoliset heiluriterät tai yläpuolinen rulla. Tämän jälkeen kukinnot tulevat hihnalle, jolla ne lopuksi valikoidaan käsin. Sitten kukinnot pakataan 10 kilogramman pahvipakkauksiin säilytystä varten.
      d)   Pakkaaminen

      Alföldi Kamillaviragzat pakataan myyntiin terveys- ja kuluttajansuojavaatimusten mukaisesti:

                  —

                  aromitiiviisiin teepusseihin jauhettuna,

                  nettopaino 1,2 g,

                  —

                  aromitiiviisiin teepusseihin kokonaisena,

                  nettopaino 2 g,

                  —

                  kukintoina pusseihin

                  50 gramman pakkauksiin,

                  —

                  suurpakkauksiin pahvilaatikoihin

                  10 kilogramman pakkauksiin.

            4.6   Yhteys maantieteelliseen alkuperään

         Historia

      Ferenc Simonffy on todennut Unkarin suuren alangon eteläisen osan ja luonnonvaraisen kamomillasaunion yhteydestä kirjassaan Adatok Székkutas jelenéből és múltjából – Történelmi megemlékezés a volt vásárhelyi ”Nagypusztáról” (Székkutas ennen ja nyt – Muistoja Vásárhelyn muinaiselta suurelta pustalta) seuraavaa: ”kamomillasaunio eli kamomillankukka kasvaa pustalla pääasiassa suolapitoisilla mailla”. Kirjailija kertoo, että ostajat tulivat vuoron perään pohjoisesta (Ruotsista, Tanskasta, Suomesta, Kanadasta). Kyseisten maiden lääketieteen ja kemian alan asiantuntijoiden mukaan ”tämä kasvi ei sovi viljelyyn, sillä viljelty kamomillasaunio ei sisällä samoja aineksia kuin luonnonvaraisena ja suolapitoisilla mailla kasvava kamomillasaunio”.
      Ensimmäisen maailmansodan jälkeen kasvava kysyntä Saksan markkinoilla loi pohjan kamomillasaunion menestykselle. Herbária Országos Gyógynövény és Selyemgubóforgalmi Szövetkezeti Vállalat -niminen yritys (Rohdosten ja silkkikokongien kansallinen herbaario-myyntiosuuskunta) aloitti valmistuksen vuosina 1936–37 Székkutasissa yhdellä ainoalla kuivurilla säilyttäen ja kuivaten aluksi vihanneksia. Osuuskunnan keskusedustajat päättivät 23 päivänä helmikuuta 1939, että toiminta laajennetaan kamomillasaunion poimintaan ja teolliseen kuivaukseen ja että tätä varten rakennetaan tehdas.

         Maantieteellinen yhteys

      Luonnonvaraisen kamomillasaunion keruu, jalostus ja kauppa on malliesimerkki kasvilajiston paikallisesta käytöstä. Alföldi Kamillaviragzat -kamomillasaunion ainutlaatuiset ominaisuudet (ks. 4.2 kohta) johtuvat kasvupaikan ekologisista olosuhteista eli maaperästä, auringonpaisteen määrästä ja vuotuisesta sademäärästä.
      Unkarin suuren alangon pusta sopii huonosti muuhun käyttöön mutta siellä saadaan runsaasti auringonpaistetta. Pustalla kasvavista kasveista saadaankin ensiluokkaisia tuotteita. Alföldi Kamillaviragzat -kamomillasaunion perusaines Matricaria chamomilla pystyy varastoimaan juurisoluihinsa 10 mg/g natriumsuolaa. Sen vuoksi kamomillasaunio pystyy käyttämään Unkarin suuren alangon suolapitoisessa maaperässä kosteuden, jota muut kasvit eivät pystyisi käyttämään.
      Unkarin suurella alangolla auringonvaloa saadaan vuosittain 2 000–2 100 tuntia, sadetta puolestaan 500–600 mm. Runsas auringonpaiste kiihdyttää vaikuttavien aineiden kertymistä, kun taas vähäisellä auringonpaisteella on päinvastainen vaikutus. Myös ulkomaiset tutkimukset osoittavat, että runsas auringonpaiste ja lämpö (jotka ovat Unkarin suuren alangon tärkeimpiä ominaispiirteitä) vaikuttavat haihtuvien öljyjen pitoisuuteen ja koostumukseen kamomillasauniossa suotuisasti (Saleh, 1973). Tutkimustulokset osoittavat myös, että vähäisempi sademäärä pienentää kamomillasaunion ja sen kukintojen kokoa (Gosztola et al., 2008). Myös maaperän emäksisyys ja suolapitoisuus hidastavat kasvin kasvua (Sztefanov et al., 2003; Balak et al., 1999). Lukuisissa Unkarissa tehdyissä kokeissa on tutkittu Unkarissa luonnonvaraisesti kasvavan kamomillasaunion kantoja ja havaittu, että Transdanubiassa ja Unkarin suurella alangolla kamomillasauniopopulaatiot eroavat huomattavasti toisistaan morfologisilta ominaisuuksiltaan ja koostumukseltaan. Jos luonnonvaraisen kamomillasaunion kasvuseudulla maaperän pH on neutraali tai hieman hapan, kamomillasaunio kasvaa kooltaan ja kukinnoiltaan isommaksi mutta toisaalta haihtuvien öljyjen α-bisabolol-pitoisuus on pienempi kuin Unkarin suurella alangolla. Unkarin suurella alangolla ilmasto on puolestaan mannermaisempi ja maaperä suolapitoisempaa, joten sieltä kerätty kamomillasaunio ja sen kukinnot jäävät pienemmiksi, mutta kasvi sisältää paljon arvokasta, kouristuksia voimakkaasti ehkäisevää ja tulehduksia torjuvaa α-bisabololia eli haihtuvien öljyjen pääkomponenttia. Joka tapauksessa α-bisabolol-pitoisuus on vähintään 20 prosenttia, satovuodesta riippuen jopa 45–58 prosenttia (Gosztola et al., 2005; Sztefanov et al., 2003).
      Tuotteet ovat sidoksissa Unkarin suuren alangon maantieteelliseen ympäristöön ja sen ilmasto- ja maaperäoloihin. Alföldi Kamillaviragzat -kamomillasaunion perusaineksia ovat juuri ne matalakasvuiset ja paljon α-bisabololia sisältävät kamomillasauniot, jotka kasvavat yksinomaan Unkarin suurella alangolla edellä mainituissa, ainoastaan siellä vallitsevissa ainutlaatuisissa ekologisissa olosuhteissa.
      4.7   Tarkastuslaitos

                  Nimi:

                  Csongrád Megyei Élelmiszerlánc-biztonsági és Állategészségügyi Igazgatóság (Csongrádin läänin elintarvikeketjun turvallisuuden varmistamisesta ja eläinten terveydestä vastaava osasto)

                  Osoite:

                  6700 Szeged, Vasas Szent Péter u. 9/a., MAGYARORSZÁ/HUNGARY

                  P.

                  +36 62422358; + 36 62551850

                  F.

                  +36 62426183

                  Sähköposti:

                  szigetis@oai.hu; csongrad_megye@oai.hu

                  Nimi:

                  Hajdú-Bihar Megyei Élelmiszerlánc-biztonsági és Állategészségügyi Igazgatóság (Hajdú-Biharin läänin elintarvikeketjun turvallisuuden varmistamisesta ja eläinten terveydestä vastaava osasto)

                  Osoite:

                  4030 Debrecen, Diószegi út 30., MAGYARORSZÁ/HUNGARY

                  P.

                  +36 52526240

                  F.

                  +36 52442841

                  Sähköposti:

                  harsanyi@oai.hu

            4.8   Merkinnät

      Kuluttajapakkauksiin on merkittävä asiaa koskevan lainsäädännön vaatimusten lisäksi seuraavat maininnat:

                  —

                  tuotenimi ”ALFÖLDI KAMILLAVIRÁGZAT”

                  —

                  maininta ”vadon termő” (luonnonvarainen)

                  —

                  tuotenimen alapuolelle maininta ”filteres tea” (pussitee) tai ”tasakolt tea” (irtotee)

                  —

                  kamomillasaunion kuva

                  —

                  ”oltalom alatt álló eredetmegjelölés” tai lyhenne OEM (suojattu alkuperänimitys eli SAN)

                  —

                  Euroopan unionin symboli (rekisteröinnin jälkeen).

            Jos tuotteet pakataan edellä kuvatun maantieteellisen alueen ulkopuolella, jäljitettävyys valmistuspaikkaan on taattava. Myös tällöin Alföldi kamillavirágzat -kamomillasaunion pakkauksiin on merkittävä suojattu alkuperänimitys, logo ja vastaava unionin tunnus.


title: Neuvoston täytäntöönpanoasetus (EU) 2016/74, annettu 22 päivänä tammikuuta 2016, Iraniin kohdistuvista rajoittavista toimenpiteistä annetun asetuksen (EU) N:o 267/2012 täytäntöönpanosta

text:
               23.1.2016

               FI

               Euroopan unionin virallinen lehti

               L 16/6

         NEUVOSTON TÄYTÄNTÖÖNPANOASETUS (EU) 2016/74,
   annettu 22 päivänä tammikuuta 2016,
   Iraniin kohdistuvista rajoittavista toimenpiteistä annetun asetuksen (EU) N:o 267/2012 täytäntöönpanosta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Iraniin kohdistuvista rajoittavista toimenpiteistä 23 päivänä maaliskuuta 2012 annetun neuvoston asetuksen (EU) N:o 267/2012 (1) ja erityisesti sen 46 artiklan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 23 päivänä maaliskuuta 2012 asetuksen (EU) N:o 267/2012 Iraniin kohdistuvista rajoittavista toimenpiteistä.

               (2)

               Yhdistyneiden kansakuntien turvallisuusneuvosto poisti 17 päivänä tammikuuta 2016 kaksi yhteisöä niiden henkilöiden ja yhteisöjen luettelosta, joihin kohdistetaan YK:n turvallisuusneuvoston päätöslauselman 2231 (2015) liitteessä B olevan 6 kohdan c ja d alakohdassa määrättyjä toimenpiteitä. Kyseiset yhteisöt olisi myös poistettava asetuksen (EU) N:o 267/2012 liitteessä VIII olevasta luettelosta henkilöistä ja yhteisöistä, joihin sovelletaan rajoittavia toimenpiteitä.

               (3)

               Asetus (EU) N:o 267/2012 olisi näin ollen muutettava vastaavasti,

         ON HYVÄKSYNYT TÄMÄN ASETUKSEN:
   1 artikla
   Poistetaan tämän asetuksen liitteessä mainitut yhteisöt asetuksen (EU) N:o 267/2012 liitteessä VIII olevasta yhteisöjen luettelosta.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 22 päivänä tammikuuta 2016.

            Neuvoston puolesta

            Puheenjohtaja

         A.G. KOENDERS

      (1)  EUVL L 88, 24.3.2012, s. 1.

      LIITE

                  1.

                  Bank Sepah ja Bank Sepah International


title: Komission täytäntöönpanoasetus (EU) N:o 1206/2012, annettu 14 päivänä joulukuuta 2012 , Aspergillus oryzae (DSM 10287) -organismin tuottaman endo-1,4-beeta-ksylanaasivalmisteen hyväksymisestä lihasiipikarjan, vieroitettujen porsaiden ja lihasikojen rehun lisäaineena ja asetusten (EY) N:o 1332/2004 ja (EY) N:o 2036/2005 muuttamisesta (hyväksynnän haltija DSM Nutritional Products) ETA:n kannalta merkityksellinen teksti

text:
               15.12.2012

               FI

               Euroopan unionin virallinen lehti

               L 347/12

         KOMISSION TÄYTÄNTÖÖNPANOASETUS (EU) N:o 1206/2012,
   annettu 14 päivänä joulukuuta 2012,

      Aspergillus oryzae (DSM 10287) -organismin tuottaman endo-1,4-beeta-ksylanaasivalmisteen hyväksymisestä lihasiipikarjan, vieroitettujen porsaiden ja lihasikojen rehun lisäaineena ja asetusten (EY) N:o 1332/2004 ja (EY) N:o 2036/2005 muuttamisesta (hyväksynnän haltija DSM Nutritional Products)
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
   sekä katsoo seuraavaa:

               (1)

               Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perustelut ja menettelyt hyväksynnän myöntämiselle. Asetuksen 10 artiklassa säädetään sellaisten lisäaineiden uudelleenarvioinnista, joille on annettu hyväksyntä neuvoston direktiivin 70/524/ETY (2) mukaisesti.

               (2)

                  Aspergillus oryzae (DSM 10287) -organismin tuottaman endo-1,4-beeta-ksylanaasivalmisteen (EC 3.2.1.8) käyttö lisäaineena hyväksyttiin direktiivin 70/524/ETY mukaisesti ilman määräaikaa komission asetuksella (EY) N:o 1332/2004 (3) broilerien, lihakalkkunoiden ja porsaiden rehussa ja komission asetuksella (EY) N:o 2036/2005 (4) lihasikojen ja ankkojen rehussa neljäksi vuodeksi. Kyseinen valmiste merkittiin sen jälkeen rehujen lisäaineita koskevaan rekisteriin olemassa olevana tuotteena asetuksen (EY) N:o 1831/2003 10 artiklan 1 kohdan mukaisesti.

               (3)

               Asetuksen (EY) N:o 1831/2003 10 artiklan 2 kohdan ja 7 artiklan mukaisesti toimitettiin hakemus, joka koski Aspergillus oryzae (DSM 10287) -organismin tuottaman endo-1,4-beeta-ksylanaasivalmisteen (EC 3.2.1.8) uudelleenarviointia broilerien ja lihakalkkunoiden, vieroitettujen porsaiden, lihasikojen ja ankkojen rehun lisäaineena ja mainitun asetuksen 7 artiklan mukaisesti uutta, kaikkea lihasiipikarjaa koskevaa käyttöä; hakemuksessa pyydettiin, että kyseinen lisäaine luokiteltaisiin lisäaineluokkaan ”eläintuotantoon vaikuttavat lisäaineet”. Hakemuksen mukana toimitettiin asetuksen (EY) N:o 1831/2003 7 artiklan 3 kohdan mukaisesti vaadittavat tiedot ja asiakirjat.

               (4)

               Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 12 päivänä kesäkuuta 2012 antamassaan lausunnossa (5), että Aspergillus oryzae (DSM 10287) -organismin tuottaman endo-1,4-beeta-ksylanaasivalmisteen (EC 3.2.1.8) käyttö ei ehdotettujen edellytysten mukaisena vaikuta haitallisesti eläinten tai ihmisten terveyteen tai ympäristöön ja että sen käyttö voi parantaa broilerien, lihakalkkunoiden ja liha-ankkojen tuotantokykyä. Tämä päätelmä voidaan laajentaa koskemaan kaikkia toissijaisia lihasiipikarjalajeja. Se totesi myös, että lisäaine voi parantaa porsaiden ja lihasikojen tuotantokykyä. Elintarviketurvallisuusviranomaisen mukaan erityiset markkinoille saattamisen jälkeistä seurantaa koskevat vaatimukset eivät ole tarpeen. Elintarviketurvallisuusviranomainen myös vahvisti asetuksella (EY) N:o 1831/2003 perustetun vertailulaboratorion toimittaman raportin analyysimenetelmästä, jolla rehun lisäaine määritellään rehusta.

               (5)

                  Aspergillus oryzae (DSM 10287) -organismin tuottaman endo-1,4-beeta-ksylanaasivalmisteen (EC 3.2.1.8) arviointi osoittaa, että asetuksen (EY) N:o 1831/2003 5 artiklassa säädetyt hyväksynnän edellytykset täyttyvät. Sen vuoksi kyseisen valmisteen käyttö tämän asetuksen liitteessä esitetyllä tavalla olisi hyväksyttävä.

               (6)

               Uuden hyväksynnän myöntäminen asetuksen (EY) N:o 1831/2003 nojalla tarkoittaa, että asetuksia (EY) N:o 1332/2004 ja (EY) N:o 2036/2005 olisi muutettava vastaavasti.

               (7)

               Koska hyväksynnän edellytysten muutoksia ei ole turvallisuussyistä välttämätöntä alkaa soveltaa välittömästi, on aiheellista säätää siirtymäajasta, jotta asianomaiset tahot voivat valmistautua uusien hyväksynnästä aiheutuvien vaatimusten noudattamiseen.

               (8)

               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Hyväksyntä
   Hyväksytään lisäaineluokkaan ”eläintuotantoon vaikuttavat lisäaineet” ja funktionaaliseen ryhmään ”ruuansulatusta edistävät aineet” kuuluva, liitteessä tarkoitettu valmiste eläinten ruokinnassa käytettävänä lisäaineena kyseisessä liitteessä vahvistetuin edellytyksin.
   2 artikla
   Muutokset asetukseen (EY) N:o 1332/2004
   Muutetaan asetus (EY) N:o 1332/2004 seuraavasti:

               1)

               Korvataan 1 artikla seuraavasti:
               ”1 artikla
               Hyväksytään liitteessä II mainittu entsyymien ryhmään kuuluva valmiste käytettäväksi lisäaineena eläinten ruokinnassa ilman määräaikaa kyseisessä liitteessä vahvistetuin edellytyksin.”

               2)

               Poistetaan liite I.

         3 artikla
   Muutokset asetukseen (EY) N:o 2036/2005
   Poistetaan asetuksen (EY) N:o 2036/2005 liitteessä III oleva endo-1,4-beeta-ksylanaasia EC 3.2.1.8 koskeva 5 kohta.
   4 artikla
   Siirtymätoimenpiteet
   Sallitaan liitteessä eritellyn valmisteen ja sitä sisältävän rehun, joka on valmistettu ja varustettu merkinnöillä ennen 4 päivää heinäkuuta 2013 ennen 4 päivää tammikuuta 2013 voimassa olleiden sääntöjen mukaisesti, saattaminen markkinoille ja käyttö, kunnes varastot loppuvat.
   5 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 14 päivänä joulukuuta 2012.

            Komission puolesta

            Puheenjohtaja

         José Manuel BARROSO

      (1)  EUVL L 268, 18.10.2003, s. 29.

      (2)  EYVL L 270, 14.12.1970, s. 1.

      (3)  EUVL L 247, 21.7.2004, s. 8.

      (4)  EUVL L 328, 15.12.2005, s. 13.

      (5)  EFSA Journal 2012; 10(7):2790.

      LIITE

                  Lisäaineen tunnistenumero

                  Hyväksynnän haltijan nimi

                  Lisäaine

                  Koostumus, kemiallinen kaava, kuvaus, analyysimenetelmä

                  Eläinlaji tai -ryhmä

                  Enimmäisikä

                  Vähimmäispitoisuus

                  Enimmäispitoisuus

                  Muut määräykset

                  Hyväksynnän voimassaolo päättyy

                  Aktiivisuusyksikköä/ kg täysrehua, jonka kosteuspitoisuus on 12 %

                     Luokka: eläintuotantoon vaikuttavat lisäaineet. Funktionaalinen ryhmä: ruuansulatusta edistävät aineet

                  4a1607

                  DSM Nutritional Products

                  Endo-1,4-beeta-ksylanaasi
                  EC 3.2.1.8

                                 Lisäaineen koostumus

                              Endo-1,4-beeta-ksylanaasivalmiste, jota tuottaa Aspergillus oryzae (DSM 10287) ja jonka vähimmäisaktiivisuus on:

                                          kiinteänä: 1 000 FXU (1)/g

                                          nestemäisenä: 650 FXU/ml

                                 Tehoaineen kuvaus

                                 Aspergillus oryzae (DSM 10287) -organismin tuottama endo-1,4-beeta-ksylanaasi

                                 Analyysimenetelmä
                                  (2)

                                 Aspergillus oryzae (DSM 10287) -organismin tuottaman endo-1,4-beeta-ksylanaasin kvantifioimiseksi rehun lisäaineesta:
                              Kolorimetrinen menetelmä, joka mittaa vesiliukoiset värjätyt fragmentit, joita endo-1,4-beeta-ksylanaasi vapauttaa atsovehnäarabinoksylaanisubstraatista, joka on värjätty väriaineella remazol-brilliant blue.

                                 Aspergillus oryzae (DSM 10287) -organismin tuottaman endo-1,4-beeta-ksylanaasin kvantifioimiseksi esiseoksista ja rehuista:
                              Kolorimetrinen menetelmä, joka mittaa vesiliukoiset värjätyt fragmentit, joita endo-1,4-beeta-ksylanaasi vapauttaa atsuriiniin ristisidotusta vehnän arabinoksylaanisubstraatista.

                  Lihasiipikarja

                  —

                  100 FXU

                  —

                              1.

                              Lisäaineen ja esiseoksen käyttöohjeissa on mainittava varastointilämpötila ja -aika sekä stabiilisuus rehua rakeistettaessa.

                              2.

                              Suositeltava enimmäisannostus / kg täysrehua:

                                          —

                                          lihasiipikarja: 200 FXU

                                          —

                                          (vieroitetut) porsaat: 400 FXU

                                          —

                                          lihasiat: 200 FXU.

                              3.

                              Käytetään rehuissa, joissa on paljon muita polysakkarideja kuin tärkkelystä (pääasiassa arabinoksylaaneja).

                              4.

                              Käytetään vieroitetuille porsaille noin 35 kg:aan asti.

                              5.

                              Turvallisuus: käsittelyn aikana on käytettävä hengityssuojaa sekä suojakäsineitä.

                  4. tammikuuta 2023

                  (Vieroitetut) porsaat
                  Lihasiat

                  200 FXU

         (1)  1 FXU on entsyymimäärä, joka vapauttaa atsovehnäarabinoksylaanista 7,8 mikromoolia pelkistäviä sokereita (ksyloosiekvivalentteina) minuutissa (pH 6,0; 50 °C).

         (2)  Analyysimenetelmiä koskevia yksityiskohtaisia tietoja on saatavissa seuraavasta vertailulaboratorion osoitteesta:
      http://irmm.jrc.ec.europa.eu/EURLs/EURL_feed_additives/Pages/index.aspx.


title: Komission täytäntöönpanoasetus (EU) 2015/968, annettu 22 päivänä kesäkuuta 2015, täytäntöönpanoasetuksella (EU) N:o 412/2014 Ukrainasta peräisin olevien munien, munatuotteiden ja muna-albumiinien osalta avatuissa tariffikiintiöissä 1 päivän lokakuuta ja 31 päivän joulukuuta 2015 väliseksi osakaudeksi vahvistettuun määrään lisättävien määrien vahvistamisesta

text:
               23.6.2015

               FI

               Euroopan unionin virallinen lehti

               L 157/42

         KOMISSION TÄYTÄNTÖÖNPANOASETUS (EU) 2015/968,
   annettu 22 päivänä kesäkuuta 2015,
   täytäntöönpanoasetuksella (EU) N:o 412/2014 Ukrainasta peräisin olevien munien, munatuotteiden ja muna-albumiinien osalta avatuissa tariffikiintiöissä 1 päivän lokakuuta ja 31 päivän joulukuuta 2015 väliseksi osakaudeksi vahvistettuun määrään lisättävien määrien vahvistamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 188 artiklan 2 ja 3 kohdan,
   sekä katsoo seuraavaa:

               (1)

               Komission täytäntöönpanoasetuksella (EU) N:o 412/2014 (2) avataan vuotuisia tariffikiintiöitä Ukrainasta peräisin olevien muna- ja muna-albumiinialan tuotteiden tuontia varten.

               (2)

               Määrät, joista on 1 päivän kesäkuuta 2015 ja 7 päivän kesäkuuta 2015 välisenä aikana jätetty tuontitodistushakemuksia 1 päivän heinäkuuta 2015 ja 30 päivän syyskuuta 2015 väliseksi osakaudeksi, alittavat käytettävissä olevat määrät. Sen vuoksi olisi määritettävä määrät, joista ei ole jätetty hakemuksia, ja lisättävä kyseiset määrät seuraavaksi kiintiöosakaudeksi vahvistettuun määrään.

               (3)

               Toimenpiteen tehokkuuden varmistamiseksi tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä,

         ON HYVÄKSYNYT TÄMÄN ASETUKSEN:
   1 artikla
   Tämän asetuksen liitteessä vahvistetaan määrät, joista ei ole jätetty tuontitodistushakemuksia täytäntöönpanoasetuksen (EU) N:o 412/2014 nojalla ja jotka lisätään 1 päivän lokakuuta 2015 ja 31 päivän joulukuuta 2015 väliseksi osakaudeksi.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 22 päivänä kesäkuuta 2015.

            Komission puolesta,

            puheenjohtajan nimissä

         Jerzy PLEWA

            Maatalouden ja maaseudun kehittämisen pääosaston pääjohtaja

      (1)  EUVL L 347, 20.12.2013, s. 671.

      (2)  Komission täytäntöönpanoasetus (EU) N:o 412/2014, annettu 23 päivänä huhtikuuta 2014, Ukrainasta peräisin olevien munien, munatuotteiden ja albumiinien tuonnissa sovellettavien unionin tariffikiintiöiden avaamisesta ja hallinnoinnista (EUVL L 121, 24.4.2014, s. 32).

      LIITE

                  Järjestysnumero

                  Hakematta jääneet määrät, jotka lisätään 1 päivän lokakuuta ja 31 päivän joulukuuta 2015 väliseksi osakaudeksi käytettävissä oleviin määriin
                  (kg kuorellisten munien ekvivalenttina)

                  09.4275

                  1 087 500

                  09.4276

                  2 250 000